বৈষম্যের কারণ খুঁজতে বিজ্ঞানীরা হিমশিম। কারও কাছে সদুত্তর নেই। না থাক, একটা ব্যাপার কিন্তু বিজ্ঞানীরা স্পষ্ট বুঝছেন। শূন্যস্থানের এনার্জির অত কম মান— যে মান দেখা যাচ্ছে পরীক্ষায়— তা ভীষণ জরুরি। ওই এনার্জি যেহেতু কাজ করে গ্রাভিটির বিপরীতে, তাই ওই এনার্জির পরিমাণ এক চুল বেশি হলেও বিপদ ছিল। গ্রাভিটি তা হলে ব্রহ্মাণ্ডে হাজির পদার্থ কাছে টেনে বানাতে পারত না গ্রহ তারা গ্যালাক্সি। ব্রহ্মাণ্ডে থাকত না প্রাণ। থাকতাম না মানুষ আমরা। শূন্যস্থানের এনার্জি খুব— খু-উ-ব— কম বলেই আমরা মানুষেরা রয়েছি এই বিশ্বে। আমাদের অস্তিত্ব, সুতরাং, নির্ভর করছে শূন্যস্থানের এনার্জির ওই মাত্রার ওপর।